Na temelju članka 98. stavka 3. Zakona o odgoju i obrazovanju u osnovnoj i srednjoj školi („Narodne novine“, broj 87/08.**,** 86/09., 92/10., 105/10., 90/11.,16/12. i 86/12.) uz prethodnu suglasnost osnivača Osječko-baranjske županije, KLASA: 602-02/13-01/19 URBROJ: 2158/1-01-01-13-5 od 27. veljače 2013. godine, Školski odbor Osnovne škole Hinka Juhna, Podgorač, na sjednici održanoj dana 19. ožujka 2013. godine donio je

**O D L U K U**

o izmjenama i dopunama Statuta Osnovne škole

Hinka Juhna Podgorač

Članak 1.

 U Statutu Osnovne škole Hinka Juhna Podgorač od 14. siječnja 2009. godine, Odluci o izmjenama Statuta od 28. travnja 2011. godine i Odluci o izmjenama Statuta od 13. siječnja 2012. godine u članku 33. stavak 5. mijenja se i glasi:

 „Kod predlaganja kandidata za članove Školskog odbora treba voditi računa o spolnoj zastupljenosti kandidata, da predloženi kandidat nije pravomoćno osuđen na kaznu zatvora (neovisno o tome je li izrečena uvjetna ili bezuvjetna kazna) ili da protiv njega nije pokrenut kazneni postupak za neka od kaznenih djela počinjenih s namjerom iz članka 106. stavak 1. Zakona o odgoju i obrazovanju u osnovnoj i srednjoj školi te da nije razriješen članstva u Školskom odboru ili da nije bio član Školskog odbora koji je raspušten.“

Članak 2.

 Članak 57. mijenja se i glasi:

 „Ravnatelj se imenuje na temelju natječaja koji raspisuje Školski odbor.

Natječaj se objavljuje u dnevnom tisku na način da je dostupan svim zainteresiranim kandidatima na području Republike Hrvatske,najmanje 60 dana prije isteka mandata aktualnog ravnatelja.

Ravnatelj se imenuje na pet godina, a ista osoba može biti ponovno imenovana za ravnatelja.

Ravnatelja imenuje odlukom Školski odbor uz prethodnu suglasnost ministra nadležnog za obrazovanje (u daljnjem tekstu: ministar).

Ako ministar ne uskrati suglasnost u roku od 15 dana od dostave zahtjeva za suglasnošću smatra se da je suglasnost dana.

U postupku izbora i imenovanja ravnatelja članovi Školskog odbora iz redova Učiteljskog vijeća,Vijeća roditelja te radničkog vijeća na sjednicama su obvezni zastupati i iznositi stajališta tijela koje ih je imenovalo ili izabralo u Školski odbor.“

Članak 3.

Iza članka 57. dodaju se članci 57.a i 57.b koji glase:

„Članak 57. a

Nakon isteka natječajnog roka na sjednici Školskog odbora otvaraju se pristigle ponude i utvrđuje koji kandidati ispunjavaju uvjete za imenovanje ravnatelja propisane zakonom. Zapisnik sa sjednice Školskog odbora dostavlja ravnatelj u roku 3 dana od dana održavanja sjednice Školskog odbora Učiteljskom vijeću, Vijeću roditelja i Radničkom vijeću.

Na sjednici Učiteljskog vijeća, Vijeća roditelja, te Radničkog vijeća imenuje se Povjerenstvo koje čini predsjednik i dva člana. Povjerenstvo izrađuje glasački popis, glasačke listiće, provodi tajno glasovanje, utvrđuje i proglašava rezultate tajnog glasovanja te o tome vodi zapisnik o glasovanju.

Tajnom glasovanju moraju biti nazočni svi članovi povjerenstva. U glasačkom listiću imena kandidata za ravnatelja navode se abecednim redom prezimena kandidata. Glasač glasuje zaokruživanjem rednog broja ispred prezimena i imena kandidata.

 Nakon glasovanja pisanim zaključkom se utvrđuje kandidat koji bi prema mišljenju većine Učiteljskog vijeća, Vijeća roditelja, te zbora radnika mogao uspješno obavljati ravnateljsku dužnost.

Kandidat za ravnatelja je kandidat koji je dobio najveći broj glasova nazočnih članova Učiteljskog vijeća, Vijeća roditelja, te zbora radnika.

Ako dva ili više kandidata dobiju isti broj glasova, glasovanje se ponavlja sve dok jedan od kandidata ne dobije veći broj glasova.

Članak 57. b.

Stajališta tijela donose se na sjednici Učiteljskog vijeća, Vijeća roditelja, te zboru radnika tajnim glasovanjem, o čemu se pisani zaključak dostavlja Školskom odboru u roku 3 dana od dana održavanja sjednica svih vijeća.

Školski odbor nakon primitka pisanog zaključka Učiteljskog vijeća, Vijeća roditelja i zbora radnika utvrđuje Prijedlog odluke o imenovanju kandidata za ravnatelja i dostavlja zahtjev za suglasnošću ministru radi dobivanja prethode suglasnosti.

Školski odbor je obvezan nakon dobivene suglasnosti za imenovanje ravnatelja u roku od petnaest dana od dana isteka roka iz članka 57. stavka 5. donijeti odluku o imenovanju kandidata za ravnatelja za kojeg je zatražena prethodna suglasnost, te obavijestiti sve kandidate koji su sudjelovali u natječajnom postupku za imenovanje ravnatelja.

Odluku o izboru i imenovanju ravnatelja Školski odbor donosi javnim glasovanjem.“

Članak 4.

U članku 59. stavak 1. briše se i dosadašnji stavak 2. istog članka postaje stavak 1.

Članak 5.

Članak 81. mijenja se i glasi:

„U prvi razred obveznoga osnovnog obrazovanja upisuju se djeca koja do 1. travnja tekuće godine imaju navršenih šest godina života.

Iznimno od stavka 1. ovoga članka, a na zahtjev roditelja, sukladno rješenju ureda državne uprave, u prvi razred može se upisati dijete koje do 31. ožujka tekuće godine nema navršenih šest godina života.

Iznimno od stavka 1. ovoga članka, a na zahtjev stručnog povjerenstva škole, sukladno rješenju ureda državne uprave, djetetu se može odgoditi upis u prvi razred osnovne škole za jednu školsku godinu.

Dijete, odnosno učenik kojemu je zbog teškog oštećenja zdravlja onemogućeno redovito školovanje ili koje ima višestruke teškoće, a čiji su roditelji u skladu s posebnim propisima stekli pravo na status roditelja njegovatelja, odnosno dijete koje je s obzirom na vrstu, stupanj i težinu oštećenja steklo pravo na skrb izvan vlastite obitelji radi osposobljavanja na samozbrinjavanje u domu socijalne skrbi ili pravo na pomoć i njegu u kući, u sklopu kojeg se osigurava pružanje usluga psihosocijalne pomoći, može se privremeno osloboditi upisa u prvi razred osnovne škole, odnosno privremeno osloboditi već započetog školovanja.

Za dijete, odnosno učenika iz stavka 4. ovoga članka roditelj podnosi zahtjev uredu državne uprave.“

Članak 6.

 Članak 82. mijenja se i glasi:

 „ Prije redovitog upisa u prvi razred osnovne škole stručno povjerenstvo škole utvrđuje psi-hofizičko stanje djeteta.

 Psihofizičko stanje djeteta, odnosno učenika utvrđuje se i radi prijevremenog upisa, odgode ili privremenog oslobađanja od upisa u prvi razred osnovne škole, privremenog oslobađanja od već započetog školovanja i radi utvrđivanja primjerenog školovanja.

 Psihofizičko stanje djeteta, odnosno učenika iz stavka 2. ovoga članka utvrđuje stručno povjerenstvo ureda državne uprave.“

Članak 7.

 U članku 90. stavku 2. riječi „polugodišta i“ brišu se.

Članak 8.

 U članku 91. stavak 1. briše se i dosadašnji stavak 2. istog članka postaje stavak 1.

Članak 9.

 Ova Odluka o izmjenama i dopunama Statuta stupa na snagu osmoga dana od dana objave na oglasnoj ploči Škole.

|  |  |  |
| --- | --- | --- |
| Klasa: 012-03/12-02Urbroj: 2149/10-12-01Podgorač, 19. ožujka 2013. |  | Predsjednica Školskog odbora:Marija Patača |

Ova Odluka o izmjenama i dopunama Statuta Osnovne škole Hinka Juhna Podgorač objavljena je na Oglasnoj ploči Osnovne škole Hinka Juhna Podgorač dana 19. ožujka 2013., pa je stupila na snagu dana 27. ožujka 2013.

|  |
| --- |
| Ravnateljica:Zdenka Vukomanović, prof. |

**O b r a z l o ž e n j e**

 Zakon o izmjenama i dopunama Zakona o odgoju i obrazovanju u osnovnoj i srednjoj školi donesen je na sjednici Sabora RH 13. srpnja 2012. godine, objavljen **u Narodnim novinama broj 86/12.,** **a**  **stupio je na snagu dana 4. kolovoza 2012. godine.**

Članak 1.

Člankom 25. Izmjena i dopuna Zakona izmijenjena je i dopunjena odredba članka 106. ZOOSŠ-e koja propisuje da se radni odnos u školskoj ustanovi ne može zasnovati s osobama pravomoćno osuđenim za neka od kaznenih djela.

Odredba članka 25. primjenjuje se i na člana Školskog odbora.

Članci 2 - 4.

Ravnatelj se i dalje imenuje na mandat od pet godina na temelju natječaja koji raspisuje Školski odbor uz prethodnu suglasnost ministra (pri čemu se smatra da je ministar dao suglasnost ako se u roku od 15 dana ne uskrati.)

Novine propisuju sljedeće: Školski odbor obvezan je u roku od 15 dana nakon dobivene suglasnosti odnosno proteka roka za uskratu, donijeti odluku o imenovanju kandidata za ravnatelja za kojeg je zatražio prethodnu suglasnost.

Osim toga, članovi Školskog odbora iz redova Učiteljskog vijeća, Vijeća roditelja te Radničkog vijeća u postupku izbora i imenovanja ravnatelja obvezni su iznositi stajališta tijela koja ih je imenovalo ili izabralo u Školski odbor. Stajališta tih tijela donose se na sjednici Učiteljskog vijeća, Vijeća roditelja, te zbora radnika tajnim glasovanjem o čemu se pisani zaključak dostavlja Školskom odboru.

Odluku o izboru i imenovanju ravnatelja Školski odbor donosi javnim glasovanjem.

Članak 5.

U prvi razred osnovnog obveznog obrazovanja upisuju se djeca koja do 1. travnja tekuće godine imaju navršenih šest godina života.

Na zahtjev stručnog povjerenstva Škole, a sukladno rješenju ureda državne uprave djetetu se može odgoditi upis u prvi razred osnovne škole za jednu godinu.

Dijete, odnosno učenik kojemu je zbog teškog oštećenja zdravlja onemogućeno redovito školovanje ili koje ima višestruke teškoće, a čiji su roditelji stekli pravo na status roditelja njegovatelja, može se privremeno osloboditi upisa u prvi razred osnovne škole, odnosno privremeno osloboditi već započetog školovanja. Zahtjev za oslobođenje školovanja roditelj djeteta podnosi uredu državne uprave.

Članak 6.

U skladu s izmijenjenim odredbama prije redovitog upisa u prvi razred osnovne škole stručno povjerenstvo škole utvrđuje psihofizičko stanje djeteta.

Psihofizičko stanje djeteta, odnosno učenika utvrđuje se i radi prijevremenog upisa, odgode ili privremenog oslobađanja od upisa u prvi razred osnovne škole, privremenog oslobađanja

od već započetog školovanja i radi utvrđivanja primjerenog školovanja.

Psihofizičko stanje djeteta utvrđuje stručno povjerenstvo ureda državne uprave, a postupak utvrđivanja psihofizičkog stanja djeteta, odnosno učenika te sastav stručnih povjerenstava propisuje ministar nadležan za obrazovanje, uz prethodnu suglasnost ministra nadležnog za poslove zdravlja.

Članci 7 - 8.

Nema zaključivanja ocjena na polugodištu i pisanog izvješća o postignutom uspjehu iz nastavnih predmeta i vladanja.

 Člankom 14. Izmjena i dopuna Zakona brisane su riječi *polugodišta* u stavcima 1. i 2. članka 73. ZOOOSŠ-a, čime se ukida zaključivanje ocjena za svaki nastavni predmet, kao i utvrđivanje općeg uspjeha učenika na kraju polugodišta.